Diari Oficial de la Generalitat Valenciana


Sumari del DOGV 4271, del 14-06-2002 (2002/6185)

ACORD de 25 d'abril de 2002, de la Comissió Territorial d'Urbanisme d'Alacant, relatiu al projecte d'expropiació per taxació conjunta en la partida Torrosella de Tibi.
-----------------------------------------------------------------------------------------------------------------------------------------------------------------------

### Dades del document

Número de DOGV
:   4271

Data del DOGV
:   14-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/6185


Data del document
:   25-04-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Tibi
    * expropiació

ACORD de 25 d'abril de 2002, de la Comissió Territorial d'Urbanisme d'Alacant, relatiu al projecte d'expropiació per taxació conjunta en la partida Torrosella de Tibi. [2002/6185]
  
Vist l'expedient de referència i sobre la base dels següents antecedents i consideracions
  
Antecedents de fet
  
Primer
  
La Conselleria d'Innovació i Competitivitat tramet l'expedient de referència tramitat pel procediment de taxació conjunta previst en els articles 36 i 38 de la Llei 6/1998, de 13 d'abril, sobre Règim del Sòl i Valoracions i regulat en l'article 202 del Reglament de Gestió Urbanística, a l'efecte de la seua aprovació per la Comissió Territorial d'Urbanisme.
  
Segon
  
Constituïx l'objecte de l'expedient l'expropiació dels béns i drets dels propietaris afectats pel projecte d'expropiació de l'àrea de reserva de terrenys urbanitzable i no urbanitzable per a la constitució de patrimoni públic de sòl, destinada a la promoció de sòl industrial en el polígon industrial Maigmó, compresos en el terme municipal de Tibi i situats a l'oest de la CV-805, a l'est de l'autovia Alacant-Alcoi, al sud del barranc de Cartella i al nord del camí de la Rambla, amb una superfície total afectada, segons el recent mesurament topogràfic, de 305.766,08 m².
  
L'ordenació urbanística dels terrenys es troba en les Normes Subsidiàries aprovat per la Comissió Provincial d'Urbanisme el 22 de novembre de 1982, l'homologació modificativa i pla parcial polígon industrial aprovat per la Comissió Territorial d'Urbanisme el 31 de maig de 1999, i pel pla especial per a la delimitació de reserva de terrenys per a la constitució de patrimoni públic de sòl Industrial aprovat definitivament pel referit òrgan el 12 de juny de 2001. En els referits documents es classifica el sòl com a urbanitzable i no urbanitzable, i es preveu la seua obtenció mitjançant l'expropiació.
  
Tercer
  
El procediment d'expropiació, en el marc del conveni de col·laboració, subscrit l'11 de gener de 2001, entre la Generalitat Valenciana i l'Ajuntament de Tibi, serà realitzat per la Conselleria d'Innovació i Competitivitat (anteriorment Indústria i Comerç), a través de l'empresa Seguretat i Promoció Industrial Valenciana, SA (SEPIVA), en qualitat de beneficiari de l'expropiació, i d'acord amb l'habilitació realitzada per l'article 3 de la Llei 12/1994, de 28 de desembre, de la Generalitat Valenciana.
  
Quart
  
De la documentació incorporada a l'expedient administratiu tramés es desprén que ha sigut sotmés a la següent tramitació:
  
1r) Resolució de 20 de setembre de 2001, del conseller d'Indústria i Comerç, sobre inici de procediment d'expropiació per taxació conjunta.
  
2n) Exposició pública per termini d'un mes mitjançant anuncis inserits en el Diari Oficial de la Generalitat Valenciana núm. 4.125, de 12 de novembre de 2001; en diaris de difusió provincial, La Verdad i El Periódico d'Alacant, de dies 26 d'octubre de 2001 i 23 d'octubre de 2001, respectivament, i anuncis en l'Ajuntament i en la Conselleria d'Indústria i Comerç, Servici Territorial d'Indústria i Energia.
  
Consta, així mateix, sol·licitud de 17 d'octubre de 2001, registre d'eixida núm. 26831, d'inserció en el BOP de l'assumpte relatiu a l'expedient que ens ocupa, no així, còpia del butlletí en què va ser publicat el corresponent anunci.
  
3r) Notificació individualitzada de la Resolució de 20 de setembre de 2001, de les taxacions als titulars de béns i drets afectats, mitjançant trasllat literal del corresponent full d'apreciació i de la proposta de fixació dels criteris de valoració a fi de formular al·legacions en el termini d'un mes.
  
4t) Durant el període hàbil, per a això, s'han presentat tres al·legacions de propietaris afectats, per les quals manifesten la seua disconformitat amb la valoració establida i aporta nou full d'apreciació i informes tècnics que justifiquen la nova valoració assignada als béns.
  
5é) L'Ajuntament de Tibi emet certificats, de 14 de desembre de 2001 i 11 de gener del 2002, en els quals fan constar, respectivament, que en el preceptiu període d'exposició pública, transcorregut entre el 5 d'octubre i el 12 de novembre de 2001, no es van presentar al·legacions al projecte de referència i que, l'Ajuntament tampoc presenta cap al·legació al mencionat projecte.
  
Davant de la conselleries de Justícia i Administracions Públiques i d'Indústria i Comerç, el Sr. Andrés Manuel Sevila Blasco i la Sra. Fuensanta Castelló Llopis presenten dues al·legacions, relatives a les finques de la seua propietat núms.1 i 9 (parcel·les 35 i 36 del polígon 7 cadastral), i Sra. Ana Torró Corbí presenta escrit als únics efectes d'aportar fotocòpia de l'escriptura de la seua propietat (núm. de finca 2 i 3, corresponents a les parcel·les 37 i 38 del polígon 7) de les quals han emés informes desfavorables la Societat per a la Seguretat i Promoció Industrial Valenciana, SA (SEPIVA), mitjançant informe de data 30 de gener de 2002.
  
Cinqué
  
La documentació tècnica que integra el projecte és la següent:
  
1r) Determinació de l'àmbit territorial amb els documents que l'identifiquen quant a situació, superfície i límits.
  
2n) Memòria comprensiva de la relació de propietaris afectats i dels béns i drets que s'han d'expropiar i els criteris de valoració segons la seua qualificació urbanística.
  
3r) Fulls de preu just individualitzats de cada finca, que contenen el valor del sòl i, si és procedent, el corresponent a les edificacions, obres, instal·lacions i plantacions.
  
Sisé
  
Amb data 5 de març de 2002, la Gerència Regional del Cadastre de la Comunitat Valenciana, va emetre informe desfavorable sobre el projecte d'expropiació per taxació conjunta per entendre que «encara que algun dels criteris enunciats es corresponen amb els determinats per la legislació aplicable, la seua concreció desvirtua el criteri general de valoració».
  
Seté
  
Amb data 10 d'abril de 2002, la Secretaria General de la Conselleria d'Innovació i Competitivitat presenta, davant del Servei Territorial d'Urbanisme, escrit en què adjunta un informe redactat pel director de l'equip redactor del projecte d'expropiació de referència, ja que entenia que «l'informe esmentat aclareix les objeccions contingudes en l'informe de l'arquitecte cap de l'àrea d'inspecció de la Gerència Regional del Cadastre de la Comunitat Valenciana», en el qual s'analitza i comenta cadascun dels punts de l'informe emés per la Gerència Regional del Cadastre.
  
Vuité
  
Amb data 19 d'abril de 2002, té entrada en el Servei Territorial d'Urbanisme l'escrit tramés per la Secretaria General de la Conselleria d'Innovació i Competitivitat, a què adjunten l'al·legació formulada pel Ministeri de Foment, de 13 de març de 2002, en què es manifesta que les finques núms. 7 i 8 corresponen «a una franja de domini públic de l'autovia i a un tram de la senda cicloturista» i que ha de mantenir-se la seua titularitat estatal, i informe de l'Àrea d'Infraestructures Industrials i Medi Ambient de SEPIVA, de 15 d'abril de 2002, en el qual consideren que no hi ha cap inconvenient a acceptar allò que ha proposat el Ministeri de Foment.
  
Consideracions tecnicojurídiques
  
Primera
  
La tramitació seguida s'estima, en general, correcta i s'ajusta al que disposen els articles 202 i següents del Reglament de Gestió Urbanística.
  
Segona
  
La documentació s'estima completa d'acord amb el que preveu l'article 202.1 del Reglament de Gestió Urbanística.
  
Tercera
  
L'objecte de l'expedient es considera adequat segons el que establix l'article 36 de la Llei 6/1998 sobre Règim del Sòl i Valoracions, en relació amb l'article 33 d'esta llei i 58 i 59 de la Llei de la Generalitat Valenciana 6/1998 Reguladora de l'Activitat Urbanística, desenvolupat pels articles 179 i 181 del Reglament de Planejament de la Comunitat Valenciana, aprovat per Decret 201/1998, de 15 de desembre, del Govern Valencià, i es troba legitimat l'exercici de la potestat expropiatòria per l'aprovació dels corresponents instruments de planejament urbanístic que preveuen la seua obtenció mitjançant expropiació.
  
Quarta
  
De la relació de béns i drets inclosos en l'expropiació, es constata que el número 5 és un camí de l'Ajuntament de Tibi i que els números 7 i 8, erm i camí respectivament, pertanyen al Ministeri de Foment. Les restants (núms. 1, 2, 3, 4, 6 i 9) pertanyen a particulars.
  
D'aquestes últimes, respecte a les parcel·les números 1, 2, 3 i 9 s'han subscrit convenis d'adquisició per mutu acord entre els representants del SEPIVA i els propietaris de les parcel·les.
  
En aquest sentit cal tenir en compte que les finques 1 i 9 (sòl urbanitzable) comprenen una superfície de 119.790,77 m² que representa el 40,083% del total de l'expropiació, i que les finques núms 2 i 3 (sòl no urbanitzable) comprenen una superfície de 174.587,61 m², la qual cosa suposa un 58,418% del total de l'expropiació.
  
En conseqüència únicament queden pendent d'adquisició i de fixació definitiva del preu just les finques designades en el projecte amb els núms. 4 i 6 amb una superfície total de 4.477,36 m², que només representa l'1,498% del total de l'expropiació, i en les quals no hi ha cap tipus d'edificació.
  
Cinquena
  
Quant a les finques 7 i 8, davant de la manifestació del Ministeri de Foment respecte que ambdues parcel·les estan adscrites a la conservació i explotació de l'autovia i, per tant, ha de mantenir-se la titularitat estatal, procedix, vist l'escrit del cap de l'Àrea d'Infraestructures Industrials i Medi Ambient de SEPIVA, excloure les parcel·les 7 i 8 de l'expedient d'expropiació, atés que dites parcel·les ja constituïxen patrimoni públic de sòl i això no afectaria el desenvolupament del pla parcial.
  
Sisena
  
Respecte de les al·legacions formulades pel Sr. Andrés Sevila Blasco, la Sra. Fuensanta Castelló Llopis, així com de l'escrit presentat per la Sra. Ana Torró Corbí, encara que van ser objecte d'informe desfavorable, la veritat és que estes han firmat l'oportú conveni d'adquisició amb els representants del SEPIVA, d'ací que esdevinga innecessari entrar en més consideracions.
  
Setena
  
Pel que fa als criteris de valoració, la Gerència Regional del Cadastre de la Comunitat Valenciana emet, en síntesi, el següent informe:
  
«- Pel que fa a sòl no urbanitzable, els criteris de taxació del sòl són els indicats en la Llei 6/98, (LS98) i, respecte als terrenys la qualificació urbanística de la qual és la de sòl urbanitzable, el sistema de valoració aplicable és el dels terrenys de naturalesa urbana, d'acord amb la disposició addicional segona de la LS98.
  
- Es plantegen dubtes sobre el procediment elegit, ja que el mateix ha donat com a resultat una taxació conjunta que assigna diferents valors del sòl a cada parcel·la així com que, tractant-se d'un expedient per taxació conjunta, es determine per a cada parcel·la un valor unitari del sòl diferent.
  
- Considera que la valoració conjunta del sòl i de la volada s'aparta d'allò que indica la norma, i no es pot considerar com una valoració adequada als efectes urbanístics aquella que unifica en un sol valor el sòl i les espècies vegetals que sobre ell existixen, ja que s'ha de calcular, per separat, el valor del sòl i el valor de la volada.
  
- Igualment, considera que el sistema de valoració de les construccions, ignoren els criteris generals de valoració establits en l'article 31 de la vigent Llei del Sòl.
  
En l'últim apartat de l'informe, no obstant això, i respecte dels criteris per a la valoració de les construccions, assenyala que «ha de considerar-se que els criteris aplicats són els correctes derivats de la Llei6/1998, de 13 d'abril, sobre Règim del Sòl i Valoracions, ja que així estan calculades cadascuna de les taxacions individuals que s'adjunten al projecte»
  
Conclou l'informe esmentat assenyalant que «encara que algun dels criteris enunciats es corresponen amb els determinats per la legislació aplicable, la seua concreció desvirtua el criteri general de valoració, per la qual cosa tan sols cal un pronunciament desfavorable.»
  
Vuitena
  
A la vista de l'anterior informe, és necessari ressaltar l'emés pel director de l'equip redactor del projecte d'expropiació, ja que pretén aclarir totes les qüestions plantejades per la Gerència Regional del Cadastre, i posa de manifest, amb esta finalitat, el següent:
  
«- La disposició addicional segona de la Llei 6/1998, de 13 d'abril, sobre Règim del Sòl i Valoracions diu que els terrenys urbanitzable (no parla d'urbans), tindran la consideració de tals si així els classifica el planejament, a partir de l'aprovació de l'instrument urbanístic que els desenvolupe, per la qual cosa com no està aprovat este programa, és correcte el que exposa el quadre de preus.
  
Quant a si el sòl afectat en el present expedient es troba sense desenvolupar mitjançant l'aprovació del corresponent programa, serà d'aplicació el que disposa l'article 16.2 de la LS98, i és valorat el sòl en dites condicions segons el que establix l'article 27.1 de la LS98, açò és el valor del sòl es determinarà d'acord amb el que establix l'article 26 de la citada Llei, o siga, de la mateixa manera que el sòl no urbanitzable.
  
La distintes valoracions a què s'al·ludix, en partir de la base que la valoració ha sigut feta com si es tractara de sòl no urbanitzable en tots els casos, d'acord amb els criteris exposats en el projecte, ja que considera les plantacions existents d'oliveres, ametlers, etc., és quan sorgixen valoracions distintes de les parcel·les.
  
Quant a l'afirmació per la Gerència Regional del Cadastre que sent un expedient de taxació conjunta, es determine per a cada parcel·la un valor unitari del sòl diferent, esta es rebat per considerar que no hi ha cap connexió entre el mètode d'expropiació i els resultats homogenis o no de les valoracions, ja que el que qualsevol mètode perseguix és, d'acord amb la legislació, buscar el preu just del bé o dret expropiat no de donar un valor homogeni a tot.
  
Quant a l'observació efectuada relativa al fet que la valoració conjunta del sòl i volada s'aparta de la norma, entén l'informador que «és fruit de la decisió de valorar els sòls afectats amb el criteri que exposa l'informe en el punt segon i, per tant, manca de sentit si la valoració es realitza amb els criteris exposats en el projecte d'expropiació.»
  
Finalment, i respecte del sistema de valoració de les construccions que ignoren l'article 31 de la vigent Llei del Sòl, se remet, l'informador, a allò que s'ha manifestat per la pròpia Gerència Regional del Cadastre, en afirmar esta que els criteris aplicats són els correctes derivats de la Llei 6/1998, de 13 d'abril, sobre Règim del sòl i Valoracions, ja que així estan calculades cadascuna de les taxacions individuals que s'adjunten al projecte.
  
Novena
  
Vist l'anterior, és necessari ressaltar que a pesar de l'informe emés per la Gerència Regional del Cadastre, respecte als criteris de valoració emprats, la veritat és que únicament en un percentatge reduïdíssim (1,498%) no s'ha aconseguit arribar a un acord amb el propietari que, a més, al llarg de la tramitació, no ha formulat cap al·legació respecte de la valoració aplicada als seus terrenys, en contraposició a les actuacions portades pels restants propietaris que van formular les respectives al·legacions, i es va concloure amb la firma dels corresponents convenis d'adjudicació, i s'haurà de tindre en compte, a pesar de l'informe de la Gerència Regional del Cadastre, que el mateix Cadastre afirma que algun dels criteris enunciats es corresponen amb els determinats per la legislació aplicable, i estima que ha de considerar-se que els criteris aplicats són els correctes derivats de la Llei 13 d'abril, sobre Sòl i Valoracions, ja que així estan calculades cadascuna de les taxacions individuals que s'adjunten al projecte.
  
Deu
  
En tot cas, la resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte i, al mateix temps, la intervenció d'aquest òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si existix oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 8/1998, de 13 d'abril, sobre Règim del Sòl i Valoracions disposa que «a l'efecte d'expropiació, les valoracions del sòl s'efectuaran d'acord amb els criteris establits en la present Llei, qualsevol que siga la finalitat que la motive i la legislació, urbanística o d'un altre caràcter, que la legitime». D'esta manera, en eixe simple control de legalitat que ens ocupa del que es tractarà fonamentalment és de comprovar l'adequació del projecte a esta Llei i a la normativa complementària d'esta.
  
Onze
  
L'aprovació de l'expedient competix a la Comissió Territorial d'Urbanisme, segons disposen els articles 202.6 del Reglament de Gestió Urbanística i 10. d) del Decret 77/96, de 16 d'abril, del Govern Valencià pel qual s'aprova el Reglament dels Òrgans Urbanístics de la Generalitat Valenciana.
  
Tal resolució haurà de notificar-se als interessats titulars de béns i drets que hi figuren i se'ls concedix un termini de 20 dies a fi de de manifestar la seua disconformitat amb la valoració establida. En este cas es donarà trasllat de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just. Si els interessats no formulen cap oposició en el termini anteriorment citat, s'entendrà acceptada la valoració fixada en l'acte d'aprovació de l'expedient, i es considerarà determinat el preu just definitivament i de conformitat.
  
En qualsevol cas, l'aprovació de l'expedient per la Comissió Territorial d'Urbanisme implicarà la declaració d'urgència de l'ocupació dels béns i drets afectats per l'expropiació, als efectes prevists en l'article 220 de la Llei del Sòl de 1992 i 52 de la Llei d'Expropiació Forçosa.
  
Vists els preceptes legals citats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, i la resta de disposicions de general i pertinent aplicació, la Comissió Territorial d'Urbanisme, acorda
  
1. Aprovar definitivament, l'expedient d'expropiació de referència tramitat pel procediment de taxació conjunta, d'acord amb els criteris de valoració i fulls de preu just individualitzats formulats per la societat Seguretat i Promoció Industrial Valenciana, SA (SEPIVA) com a beneficiària de l'expropiació, i desestimar les al·legacions presentades pels propietaris afectats en els termes que es deriven de les anteriors consideracions.
  
Este acord implica la declaració d'urgència de l'ocupació dels béns i drets afectats per l'expropiació, als efectes prevists en l'article 28 de la Llei 6/1998 sobre Règim del Sòl i Valoracions i 52 de la Llei d'Expropiació Forçosa.
  
2. Notificar el present acord, acompanyat dels corresponents fulls de preu just i dels criteris de valoració aprovats, als interessats titulars de béns i drets que apareixen en l'expedient i concedir-los un termini de 20 dies durant el qual podran manifestar per escrit davant d'esta Comissió la seua disconformitat amb la valoració establida.
  
En el cas que es formule oposició a la valoració es donarà trasllat de l'expedient i del full d'apreciació impugnat al Jurat Provincial d'Expropiació Forçosa perquè se seguisquen els tràmits pertinents de determinació del preu just, sense perjuí que el pagament o dipòsit de l'import de la valoració produirà els efectes previstos en els números 6,7 i 8 de l'article 52 de la Llei d'Expropiació Forçosa.
  
En cas contrari, s'entendrà acceptada la valoració fixada en l'acte d'aprovació de l'expedient, i es considerarà determinat el preu just definitivament i de conformitat.
  
Contra el present acord, que no esgota la via administrativa, podrà interposar-se recurs d'alçada davant del conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú i 23.1 del Reglament dels Òrgans Urbanístics de la Generalitat Valenciana. El citat recurs procedirà contra els distints elements integrants de l'expedient excepte sobre la fixació del preu just, la determinació del qual se sotmetrà al procediment assenyalat en el punt segon anterior.